**МОНГОЛ УЛСЫН ИХ ХУРЛЫН 2021 ОНЫ ХАВРЫН ЭЭЛЖИТ ЧУУЛГАНЫ**

**ХУУЛЬ ЗҮЙН БАЙНГЫН ХОРООНЫ 4 ДҮГЭЭР САРЫН 02-НЫ ӨДӨР**

 **/БААСАН ГАРАГ/-ИЙН ХУРАЛДААНЫ ТОВЬЁГ**

|  |  |  |
| --- | --- | --- |
| **№** | **Баримтын агуулга** | **Хуудас** |
| **1.** | **Хуралдааны товч тэмдэглэл:**  | 1-3 |
| **2.** | Хуралдааны дэлгэрэнгүй тэмдэглэл | 3-7 |
| 1. ***Хүний эрх хамгаалагчийн эрх зүйн байдлын тухай хуулийн төсөл болон хамт өргөн мэдүүлсэн хуулийн төслүүд /****Улсын Их Хурлын гишүүн Д.Цогтбаатар**2020.05.07-ны өдөр өргөн мэдүүлсэн****, эцсийн хэлэлцүүлэг/*** | 4-5 |
| 2.**“*Тогтоолд нэмэлт оруулах тухай” Байнгын хорооны тогтоолын төсөл*** | 5-7 |

***Монгол Улсын Их Хурлын 2021 оны хаврын ээлжит чуулганы***

***Хууль зүйн байнгын хорооны 4 дүгээр сарын 02-ны өдөр***

***/Баасан гараг/-ийн хуралдааны товч тэмдэглэл***

 Хууль зүйн байнгын хорооны дарга С.Бямбацогт ирц, хэлэлцэх асуудлын дарааллыг танилцуулж, хуралдааныг даргалав.

 *Коронавируст халдвар /КОВИД-19/-ын цар тахлын нөхцөл байдалтай холбогдуулан Засгийн газрын Гамшгаас хамгаалах тухай хуулийн дагуу өндөржүүлсэн бэлэн байдлын зэрэгт шилжүүлсэн тул Монгол Улсын Их Хурлын чуулганы хуралдааны дэгийн тухай хуулийн 6 дугаар зүйлд зааснаар Байнгын хорооны хуралдааныг цахим хэлбэрт шилжүүлж, Хууль зүйн байнгын хорооны дарга С.Бямбацогт, Улсын Их Хурлын гишүүн Н.Алтанхуяг, Ц.Мөнхцэцэг, Д.Цогтбаатар нар “Жанжин Д.Сүхбаатар” танхимаас, бусад гишүүд MyParliament программ болон цахим хуралдааны программыг ашиглан Байнгын хорооны хуралдаанд цахимаар оролцов.*

 *Хуралдаанд ирвэл зохих 19 гишүүнээс 10 гишүүн ирж, 52.6 хувийн ирцтэйгээр хуралдаан 12 цаг 04 минутад Төрийн ордны “Жанжин Д.Сүхбаатар” танхимд эхлэв.*

 *Эмнэлгийн чөлөөтэй: Ц.Сэргэлэн, Н.Учрал;*

 *Чөлөөтэй: Х.Нямбаатар;*

 *Тасалсан: Ш.Адьшаа, Б.Пүрэвдорж.*

***Нэг. Хүний эрх хамгаалагчийн эрх зүйн байдлын тухай хуулийн төсөл болон хамт өргөн мэдүүлсэн хуулийн төслүүд /****Улсын Их Хурлын гишүүн Д.Цогтбаатар**2020.05.07-ны өдөр өргөн мэдүүлсэн****, эцсийн хэлэлцүүлэг/***

Хэлэлцэж буй асуудалтай холбогдуулан Хүний эрхийн Үндэсний Комиссын гишүүн, Хүний эрхийн Үндэсний Комиссын даргын албан үүргийг түр орлон гүйцэтгэгч Ж.Хунан, Хүний эрхийн Үндэсний Комиссын гишүүн Б.Энхболд нар цахимаар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Эрх зүйн дүн шинжилгээний хэлтсийн ахлах зөвлөх Г.Золжаргал, мөн газрын Байнгын хорооны асуудал хариуцсан хэлтсийн Хууль зүйн байнгын хороо хариуцсан ахлах зөвлөх М.Үнэнбат, референт Л.Мөнхчимэг нар байлцав.

Төслийг эцсийн хэлэлцүүлэгт бэлтгэсэн талаар ажлын хэсгийн танилцуулгыг ажлын хэсгийн ахлагч, Улсын Их Хурлын гишүүн Ц.Мөнхцэцэг танилцуулав.

Танилцуулгатай холбогдуулан Улсын Их Хурлын гишүүдээс асуулт, санал гараагүй болно.

Байнгын хорооноос гарах танилцуулгыг Улсын Их Хурлын гишүүн Ц.Мөнхцэцэг Улсын Их Хурлын чуулганы нэгдсэн хуралдаанд танилцуулахаар тогтов.

*Уг асуудлыг 12 цаг 10 минутад хэлэлцэж дуусав*.

***Хоёр*.“*Тогтоолд нэмэлт оруулах тухай” Байнгын хорооны тогтоолын төсөл***

Хэлэлцэж буй асуудалтай холбогдуулан Монголын Хуульчдын холбооны тэргүүн Б.Өнөмөнх, нэр дэвшигч, мөн холбооны Тамгын газрын дэд дарга, Ш.Жолбарс нар цахимаар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Эрх зүйн дүн шинжилгээний хэлтсийн ахлах зөвлөх Г.Золжаргал, мөн газрын Байнгын хорооны асуудал хариуцсан хэлтсийн Хууль зүйн байнгын хороо хариуцсан ахлах зөвлөх М.Үнэнбат, референт Л.Мөнхчимэг нар байлцав.

 Тогтоолын төсөлтэй холбогдуулан Улсын Их Хурлын гишүүн Ц.Сандаг-Очирын тавьсан асуултад Монголын Хуульчдын холбооны тэргүүн Б.Өнөмөнх хариулж, тайлбар хийв.

*Монгол Улсын Их Хурлын чуулганы хуралдааны дэгийн тухай хуулийн 7 дугаар зүйлийн 7.12-т заасны дагуу санал хураалтыг MyParliament программыг ашиглан цахим хэлбэрээр явуулав*

**С.Бямбацогт:** Шүүхийн ерөнхий зөвлөлийн болон Шүүхийн сахилгын хорооны шүүгч бус гишүүнийг сонгон шалгаруулах үүрэг бүхий ажлын хэсгийн бүрэлдэхүүнд Монголын Хуульчдын холбооны Тамгын газрын дэд дарга Шолтойн Жолбарсыг оруулах тухай Монголын хуульчдын холбооны саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 7

Бүгд: 14

50.0 хувийн саналаар дэмжигдсэнгүй.

Улсын Их Хурлын гишүүн Д.Ганбатын “дэмжсэн” санал техникийн саатлын улмаас “эсрэг” гарсан тул дээрх санал хураалтыг хүчингүй болгож, дахин санал хураалт явуулах горимын санал гаргав.

 **С.Бямбацогт:** Улсын Их Хурлын гишүүн Д.Ганбатын гаргасан горимын саналыг дэмжье гэсэн санал хураалт явуулъя.

Зөвшөөрсөн: 9

Татгалзсан: 5

Бүгд: 14

55.5 хувийн саналаар горимын санал дэмжигдлээ.

**С.Бямбацогт:** Шүүхийн ерөнхий зөвлөлийн болон Шүүхийн сахилгын хорооны шүүгч бус гишүүнийг сонгон шалгаруулах үүрэг бүхий ажлын хэсгийн бүрэлдэхүүнд Монголын Хуульчдын холбооны Тамгын газрын дэд дарга Шолтойн Жолбарсыг оруулах Монголын хуульчдын холбооны саналыг дэмжье гэсэн санал хураалтыг дахин явуулъя.

Зөвшөөрсөн: 7

Татгалзсан: 7

Бүгд: 14

50.0 хувийн саналаар дэмжигдсэнгүй.

*Уг асуудлыг 12 цаг 21 минутад хэлэлцэж дуусав.*

*Хуралдаан 18 минут үргэлжилж, 19 гишүүнээс 14 гишүүн ирж, 73.7 хувийн ирцтэйгээр 12 цаг 22 минутад өндөрлөв.*

**Тэмдэглэлтэй танилцсан:**

ХУУЛЬ ЗҮЙН БАЙНГЫН ХОРООНЫ

ДАРГА С.БЯМБАЦОГТ

 **Тэмдэглэл хөтөлсөн:**

 ХУРАЛДААНЫ ТЭМДЭГЛЭЛ

 ХӨТЛӨХ АЛБАНЫ ШИНЖЭЭЧ Э.СУВД-ЭРДЭНЭ

**МОНГОЛ УЛСЫН ИХ ХУРЛЫН 2021 ОНЫ ХАВРЫН ЭЭЛЖИТ ЧУУЛГАНЫ**

**ХУУЛЬ ЗҮЙН БАЙНГЫН ХОРООНЫ 04 ДҮГЭЭР САРЫН 02-НЫ ӨДӨР**

**/БААСАН ГАРАГ/-ИЙН ХУРАЛДААНЫ ТЭМДЭГЛЭЛ**

**С.Бямбацогт:** Байнгын хорооны гишүүдийн амгаланг айлтгая. Байнгын хорооны хуралдааны ирц хүрч байна. Дэлхийн эрүүл мэндийн байгууллага, Засгийн газар, Улсын онцгой комисс, мэргэжлийн байгууллагаас КОВИД 19 цар тахлын онцгой нөхцөл байдалтай холбогдуулан гаргасан зөвлөмж, шийдвэр болон дэгийн тухай хуульд заасан онцгой нөхцөлд хэрэглэх цахим хуралдааны дэгийн хуулийн дагуу Хууль зүйн байнгын хорооны хуралдааныг My parliament болон Zoom meeting программыг ашиглан оролцож байгаа.

Ирсэн гишүүдийн ирцийг танилцуулъя. Танхимаар Бямбацогт гишүүн, Мөнхцэцэг гишүү, Цогтбаатар гишүүн, Цахимаар Раднаасэд гишүүн, Энх-Амгалан гишүүн, Дэлгэрсайхан гишүүн, Сандаг-Очир гишүүн, Энхбаяр гишүүн, Мөнх-Оргил гишүүн, Сүхбаатар гишүүн нар оролцож байна. Өөр нэмэгдсэн үү. За ингээд Байнгын хорооны хуралдааны ирц хүрсэн тул 2021 оны 4 дүгээр сарын 2-ны өдрийн Хууль зүйн байнгын хорооны хуралдаан нээснийг мэдэгдье.

Хэлэлцэх асуудлын та бүхэнд танилцуулъя. 2 асуудал байгаа. Нэгдүгээрт, Хүний эрх хамгаалагчийн эрх зүйн байдлын тухай хуулийн төсөл болон хамт өргөн мэдүүлсэн хуулийн төслүүдтэй холбогдуулан боловсруулсан Монгол Улсын Хүний эрхийн үндэсний комиссын тухай хуульд нэмэлт, өөрчлөлт оруулах тухай хуулийн төсөл, эцсийн хэлэлцүүлэг хийнэ.

Хоёрдугаарт, тогтоолд өөрчлөлт оруулах тухай тогтоолын төсөл. Шүүхийн ерөнхий зөвлөл болон Шүүхийн сахилгын хорооны гишүүдийг сонгон шалгаруулах гэсэн ийм 2 асуудал байна. Хэлэлцэх асуудалтай холбогдуулж асуулттай, саналтай гишүүд байна уу. За алга байна. Хэлэлцэх асуудлаа тасаллаа. Асуудалдаа оръё.

**Хүний эрх хамгаалагчийн эрх зүйн байдлын тухай хуулийн төсөл болон хамт өргөн мэдүүлсэн хуулийн төслүүдтэй холбогдуулан боловсруулсан Монгол Улсын Хүний эрхийн үндэсний комиссын тухай хуульд нэмэлт өөрчлөлт оруулах тухай хуулийн төслийн эцсийн хэлэлцүүлгийг явуулъя.**

Эцсийн хэлэлцүүлгийн хувилбарын төсөл болон эцсийн хэлэлцүүлэгт бэлтгэсэн талаар ажлын хэсгийн танилцуулгыг гишүүдэд тараасан байгаа. Хуулийн төслийг эцсийн хэлэлцүүлэгт бэлтгэсэн тухай ажлын хэсгийн танилцуулгыг ажлын хэсгийн ахлагч Улсын Их Хурлын гишүүн Цэрэнжамцын Мөнхцэцэг танилцуулна.

**Ц.Мөнхцэцэг**: Байнгын хорооны дарга, эрхэм гишүүд ээ. Хүний эрх хамгаалагчийн эрх зүйн байдлын тухай хуулийн төсөлтэй холбогдуулан боловсруулсан Монгол Улсын Хүний эрхийн үндэсний комиссын тухай хуульд нэмэлт, өөрчлөлт оруулах тухай хуулийн төслийн анхны хэлэлцүүлгийг Улсын Их Хурал 2021 оны 4 дүгээр сарын 1-ний өдрийн нэгдсэн хуралдаанаар хэлэлцэж эцсийн хэлэлцүүлэгт бэлтгүүлэхээр Хууль зүйн байнгын хороонд шилжүүлсэн билээ. Байнгын хорооны эрхэм гишүүд ээ, Хүний эрх хамгаалагчийн эрх зүйн байдлын тухай хуулийн төсөлтэй холбогдуулан боловсруулсан Монгол Улсын Хүний эрхийн үндэсний комиссын тухай хуульд нэмэлт, өөрчлөлт оруулах тухай хуулийн төслийг эцсийн хэлэлцүүлэгт бэлтгэсэн талаарх ажлын хэсгийн танилцуулга болон хуулийн төслийг хэлэлцэн шийдвэрлэж өгөхийг та бүхнээс хүсье. Анхаарал тавьсанд баярлалаа.

**С.Бямбацогт**: Мөнхцэцэг гишүүнд баярлалаа.

Байнгын хорооны хуралдаанд оролцсон гишүүддээ баярлалаа. Ажлын хэсгийг та бүхэнд танилцуулъя. Жаргалсайханы Хунан. Хүний эрхий үндэсний комиссын гишүүн, Хүний эрхийн үндэсний комиссын даргын үүргийг түр орлон гүйцэтгэгч. Батзэвэгийн Энхболд Хүний эрхийн үндэсний комиссын гишүүн.Ийм ажлын хэсэг оролцож байна.

Танилцуулгатай холбогдуулан асуулт асуух гишүүн нэрсээ өгнө үү. Алга байна. Хүний эрх хамгаалагчийн эрх зүйн байдлын тухай хуулийн төсөлтэй хамт өргөн мэдүүлсэн хуулийн төслүүдтэй холбогдуулан боловсруулсан Хүний эрхийн үндэсний комиссын тухай хуульд нэмэлт, өөрчлөлт оруулах тухай хуулийн төслийн эцсийн хэлэлцүүлгийг явуулж дууслаа.

Хуулийн төслийн эцсийн хэлэлцүүлэгт бэлтгэсэн талаарх Байнгын хорооны танилцуулгыг чуулганы нэгдсэн хуралдаанд Улсын Их Хурлын гишүүн, ажлын хэсгийн ахлагч Мөнхцэцэг танилцуулна.

**Дараагийн асуудалд оръё. Тогтоолд нэмэлт, өөрчлөлт оруулах тухай Байнгын хорооны тогтоолын төсөлд Шүүхийн ерөнхий зөвлөлийн болон Шүүхийн сахилгын хорооны гишүүн сонгон шалгаруулах тогтоолын хэлэлцье**.

Тогтоолын төслийг та бүхэнд тараасан байгаа. Шүүхийн ерөнхий зөвлөлийн болон Шүүхийн сахилгын хорооны шүүгч бус гишүүнийг сонгон шалгаруулах журмын 6 дугаар зүйлийн 6.6дах хэсэгт зааснаар ажлын хэсгийн гишүүнд санал болгосон төлөөллийг Байнгын хорооны хуралдаанаар нэгбүрчлэн хэлэлцэж Хууль зүйн байнгын хорооны 2021 оны 3 дугаар сарын 31-ний өдрийн 09 дүгээр тогтоолоор Сонгон шалгаруулах ажлын хэсэг байгуулсан.

Монголын хуульчдын холбооноос санал болгосон Батсайханы Өмнө-Мөнх нь хуралдаанд оролцсон гишүүдийн олонхын саналыг аваагүй тул шүүхийн ерөнхий зөвлөлийн болон Шүүхийн сахилгын хорооны шүүгч бус гишүүнийг сонгон шалгаруулах журамд 2 өдрийн дотор өөр хүний нэрийг ажлын хэсэгт ирүүлнэ гэж заасны дагуу Монголын хуульчдын холбооноос Монголын хуульчдын холбооны Тамгын газрын дэд дарга Шолтойн Жолбарсыг санал болгосон байна.

Та бүхэнд материал тараагдсан байгаа. Санал болгосон төлөөлөлтэй холбогдуулан асуулт асууж, үг хэлэх гишүүд нэрсээ өгнө үү. Алга байна. Монголын хуульчдын холбооноос санал болгосон Хуульчдын холбооны Тамгын газрын дэд дарга Шолтойн Жолбарсыг ажлын хэсэгт оруулахыг дэмжье гэсэн... Сандаг-Очир гишүү үг хэлье. Микрофоныг өгье.

**Ц.Сандаг-Очир**: Байна уу. Нэр дэвшигчээс асуулт асууя. Өглөө сайтуудын мэдээлэл харж байсан. Манай хэлэлцэж байгаа асуудалтай холбоотой мэдээлэл байх юм. Харсан чинь наад орж ирж байгаа нэр дэвшигч чинь наад хуульчдын холбоо, мэргэжлийн холбоо орж ирж байгаа нэр дэвшигчийг яаж сонгон шалгаруулж оруулж ирсэн гэдэг асуудал нь эргэлзээ төрүүлж байна. Тухайлбал Хуульчдын холбоо дотроо тэргүүлэгчдийн хэмжээнд санал хураалт явуулсан юм шиг байна илээр. Гэтэл илээр санал хураагаад олонхын санал авсан хүнийг гаргаагүй, цөөн санал авсан хүнийг оруулсан байх жишээтэй. Тэгснээ ахиад нууцаар санал хураасан гэж байх юм. Цахимаар хуралдсан байж яаж нууцаар санал хураалт явуулсан юм. Маш тодорхойгүй юмнууд үүсэж байна.

Тийм учраас цаашдаа шүүхийн шинэчлэлийг хийхэд эхнээс нь сонгон шалгаруулах ажлын хэсэгт орох гэж байгаа улсууд маань хуудуугүй, мафангүй ямар нэг хүмүүс байх ёстой ш дээ. Эртээд тэр 2 Их Хурлын гишүүнийг улс төрөөс хараат бус байх гэж 2 гишүүнийг хүртэл татууллаа ш дээ. Мэргэжлийн хуульчдын холбоо чинь хэл амгүй хүмүүс оруулж ирж болдгүй юм уу. Сонгон шалгаруулалтаа дотроо зөв хүнээ оруулаад ирж болдгүй юм уу, ийм маргаантай асуудал байхад чинь яаж ингэж энэ хүнийг бас дэмжиж явах юм бэ. Тийм учраас би энэ хуульчдын холбоог энэ хүнээ, оруулж ирж байгаа хүнээ яаж сонгон шалгаруулж оруулж ирсэн бэ гэдгийг асууя. Энэ хүн 2-т хуульч хүн мөн юм уу? Тэгж байж ажил явахгүй бол энэ асуудал байна.

**С.Бямбацогт:** Хуульчдын холбооноос нэр дэвшигч байгаа байх. Нэр дэвшигч хариулъя. Хуульчдын холбоо бас хариулъя. Нэр дэвшигч хариулъя.

**Б.Өнөмөнх:** Та бүхэнд энэ өдрийн мэнд хүргэе. Сандаг-Очир гишүүний асуултад хариулъя. Энэ сошиалд тавьсан мэдээлэлтэй холбоотой асуудал яригдаж байна. Хуульчдын холбооны зөвлөл болохоор Хуульчдын Их Хурлын чөлөөт цагт хуульчдын эрх барих дээд байгууллагаар ажилладаг. Хуульчдын холбооны бүрэлдэхүүн нь 48 гишүүнийн бүрэлдэхүүнтэй зөвлөл байгаа. Зөвлөл нь нийт хуульчдын сайн дурын хороодоос сонгогдсон гишүүд ажилладаг. Санал хураалт цахимаар бид нар санал хураалтыг явуулсан.

Өчигдөр Хууль зүйн байнгын хорооноос бичиг ирсэнтэй холбогдуулан бид нар яаралтай горимоор өглөө 12 цагаас эхлээд 17 цаг хүртэл нэр дэвшүүлэх ажиллагаа болон санал хураалтын ажиллагааг зохион байгуулсан. Нийт зөвлөлийн гишүүдийн 48 гишүүнээс 41 гишүүн санал хураалтад оролцсон. Санал хураалтад оролцсон нийт гишүүдийн олох буюу 18 гишүүн нэр дэвшигч Жолбарсыг дэмжсэн.

 Энэ сошиалд тавьсан мэдээлэлтэй холбоотой бага санал авсан, санал аваагүй хүнийг явуулсан, хэн нэгэн гарын үсэг зураад явуулдаг асуудал хуульчдын холбоонд огт байхгүй. Энэ зөвлөлийн бүрэлдэхүүнд шүүгч, прокурор, нотариатч, өмгөөлөгч бусад хуульч, эрдэмтэн, доктор, профессор, судлаач, багш нар гээд ийм хүмүүсийн бүрэлдэхүүнтэй 48 хүн ажилладаг. Тэгэхээр энд ямар нэгэн байдлаар ийм асуудал гаргасанд харамсаж байна. Тэгэхээр ямар санаа зорилготой ийм асуудал тавиад байгааг ойлгохгүй байна. Энэ материалууд нь бүгд нээлттэй зөвлөлийн гишүүд хяналт тавиад ингээд явж байгаа. Санал хураалт бүх юм хууль журмын дагуу явагдсан гэдгийг хэлмээр байна.

**С.Бямбацогт**: За баярлалаа. Нэр дэвшигч Жолбарс хуульч мөн үү гэдэг асуултад хариулах уу?

**Б.Өнөмөнх**: Нэр дэвшигч Жолбарс 2005 онд Монгол Улсын Их Сургуулийн Хууль зүйн сургуулийг төсгөөд 2005 ондоо хуульчийн мэргэжлийн шалгалт өгсөн хүн. Түдгэлзүүлсэн байгаа.

**С.Бямбацогт**: За баярлалаа. Хуульчдын холбооноос 4 сарын 1-нд ажлын хэсэгт нэр ирүүлэх тухай бичиг ирсэн. Энийг хавсаргаад Монголын Хуульчдын холбооны зөвлөлийн хурлын тогтоол гээд ажлын хэсгийн гишүүнд санал болгох тухай гэсэн тогтоолоо Хууль зүйн байнгын хороонд энэ хүнийг дэвшүүлж, санал болгож байна гэсэн бичигтэйгээ хамт ирүүлсэн. Хуульд заасны дагуу бид нар санал хураалт явуулах ёстой гэдгийг бас хэлье. Бидэнд ирүүлэх ёстой бичиг баримт бүрэн шаардлага хангасан байгаа гэдгийг хэлье.

Ингээд санал хураалт явуулъя. Бүртгэлийн санал хураалтыг эхэлье. Гишүүд бүртгэлдээ орох хэрэгтэй. Мөнхцэцэг гишүүн ажиллахгүй байна уу тэ. Цогтбаатар гишүүн. Гишүүд бэлтгэлээ хангасан байх.

Монголын Хуульчдын холбооноос санал болгосон Монголын хуульчдын холбооны Тамгын газрын дэд дарга Шолтойн Жолбарсыг ажлын хэсгийн бүрэлдэхүүнд оруулахыг дэмжье гэсэн томьёоллоор санал хураалт явуулъя. Санал хураалт. Санал хураалт. Цогтбаатар гишүүн техникийн саатал гарсан уу. Олонхын санал авахгүй байна. Бид ажлын хэсгийг хуралдуулмаар байдаг энэ чинь. Ганбат гишүүн горимын санал.

**Д.Ганбат:** Гишүүд хариуцлагатай хандаач ээ санал хураалтад. Техникийн саатал гарав уу, яав. Тэгэхээр дахиад санал хураалгах саналтай байна. Горимын санал гаргаж байна.

**С.Бямбацогт:** Саяны санал хураалтыг хүчингүй болгоё гэж байгаа юм байна . За Ганбат гишүүний гаргасан сая техникийн саатлаас болоод хүчингүй болгоё гэсэн горимын саналыг дэмжье гэсэн томьёоллоор санал хураалт явуулъя.

Санал хураалтад 14 гишүүн оролцсоноос 9 гишүүн буюу олонхын саналаар хүчингүй болгох горимын санал дэмжигдлээ. Одоо санал хураалт явуулъя. Гишүүд анхааралтай байгаарай. Монголын Хуульчдын холбооноос санал болгосон Монголын Хуульчдын холбооны Тамгын газрын дэд дарга Шолтойн Жолбарсыг ажлын хэсгийн бүрэлдэхүүнд оруулахыг дэмжье гэсэн томьёоллоор санал хураалт явуулъя. Санал хураалт.

 Санал хураалтад гишүүн оролцсоноос 7 гишүүн буюу 50 хувийн санал авч, олонх болж чадсангүй. Тийм учраас дэмжигдсэнгүй энэ санал.

За тэгэхээр Хуульчдын холбоо дахин нэр дэвшүүлэх шаардлагатай болж байна. тэгэхээс өөр аргагүй болж байна.

Ингээд өнөөдрийн Байнгын хорооны хуралдаанаар хэлэлцэх асуудал дууссан тул Байнгын хорооны хуралдаан хаасныг мэдэгдье.

**Дууны бичлэгээс буулгасан:**

 ХУРАЛДААНЫ ТЭМДЭГЛЭЛ

 ХӨТЛӨХ АЛБАНЫ ШИНЖЭЭЧ Э.СУВД-ЭРДЭНЭ